**Gorffwys, Myfyrio, Derbyn 2023**

**Rhagarweiniad**

Fel arfer, o wybod fod yn rhaid gwneud rhywbeth sy’n golygu newid cyfeiriad mae’n ofynnol mentro ar y cam cyntaf tyngedfennol hwnnw i wyll y dyfodol. Naid barasiwt gyntaf, efallai, neu godi o’r soffa, o bosib, ar gyfer ras 5C. am y tro cyntaf; hyd yn oed gwneud ymdrech i gerdded y ci ar ddiwrnod gwlyb ac oer gefn gaeaf, neu lusgo mâs â’r bin ailgylchu. O wneud y peth, doedd e ddim cynddrwg â hynny, a chithau’n dechrau meddwl – Pam yr holl ffwdan?

Dyw teimlo’n swrth yn ein bywyd ysbrydol ddim yn gwbl ddieithr chwaith; gwyddom fod angen mwy o ymdrech, o ran treulio mwy o amser gyda Iesu, ond yn amlach na pheidio bydd mofyn plant o’r ysgol, eu diddanu yn y tŷ, neu alwadau eraill, yn tarfu – a diwedd y gân fydd teimlo’n euog wrth i ni geisio gwneud iawn am bopeth. Fe geisiwn fynd i’r afael â’r syrthni ysbrydol hwn yn ystod y chwech wythnos nesaf yma, a bwrw ati, megis rhyw ras 5C. ysbrydol, wrth fentro ar ein Pererindod Garawys, teithio i galon yr Wythnos Fawr, a Iesu’n cyrraedd yn fuddugoliaethus i Jerwsalem, ar y Sul Blodau cyntaf hwnnw. Bydd sawl darn o’r ysgrythur yn ysbrydoliaeth i ni bob wythnos, wrth i ni Orffwyso, ac yna Fyfyrio megis pererinion ar lwybr bywyd, cyn ymagor i Dderbyn o faeth unigryw Duw ar gyfer gweddill y daith.

Lluniwyd y sesiynau wythnosol ar sail darlleniadau, cwestiynau a myfyrdodau; mae cyfle hefyd i oedi a gwrando (a gwneud paned o de), gan sylweddoli y gall y sgwrsio anffurfiol esgor ar ambell drafodaeth ddwysach na’r cyfryw, a da o beth yw hynny – mae trafod ffydd yn rhywbeth cadarnhaol ac i’w groesawu. O wneud hyn heb gwmni eraill, wel, rhwydd hynt i chi deimlo rhyfeddod, cariad ac awydd moli – a pham lai?

Gallwch gychwyn a diweddu drwy oleuo cannwyll, er creu naws o ddefosiwn, neu drwy weithgaredd o ryw fath. Gallech, er enghraifft, ganolbwyntio ar wrthyrch neu weithgaredd ar gychwyn sesiwn. Dyma rai awgrymiadau: adeiladwch garn o gerrig mân yn wythnos 1; canolbwyntiwch ar fap OS o’r ardal yn wythnos 2; trefnwch frics Lego i adeiladu rhywbeth, neu bowlen o ffrwythau, i gychwyn wythnos 3; defnyddiwch ddrych a chwyddwydr yn wythnos 4; rhowch oleudy neu lamp mewn man amlwg yn wythnos 5; ac efallai cragen fylchog wrth i chi gwblhau wythnos 6.

Cynhwyswyd y gweddïau gyda chaniatád y sawl a’u lluniodd, sef John Birch, awdur llyfrau o Gydweli. Gellir cysylltu ag ef ar ei wefan:

 <https://www.faithandworship.com/JohnBirch.htm>

Canon Leigh Richardson

Is-Ddeon, Cadeirlan Tyddewi

Ionawr 2023

**Wythnos 1: Adnabod eich Hunan**

**Darllener: Ioan 8:1-11 *Y wraig odinebus***

2 Yn y bore bach daeth eto i’r deml, ac yr oedd y bobl i gyd yn dod ato. 3 Wedi iddo eistedd a dechrau eu dysgu, dyma’r ysgrifenyddion a’r Phariseaid yn dod â gwraig ato oedd wedi ei dal mewn godineb, a’i rhoi i sefyll yn y canol. 4 “Athro” meddent wrtho “Y mae’r wraig hon wedi ei dal yn y weithred o odinebu. 5 “Gorchmynodd Moses yn y Gyfraith i ni labyddio gwragedd o’r fath. Beth sydd gennyt ti i’w ddweud?” 6 Dweud hyn yr oeddent er mwyn rhoi prawf arno, a chael cyhuddiad i’w ddwyn yn ei erbyn. Plygodd Iesu i lawr ac ysgrifennu ar y llawr â’i fys. 7 Ond gan eu bod yn dal ati i ofyn y cwestiwn iddo, ymsythodd ac meddai wrthynt “Pwy bynnag ohonoch sy’n ddi-bechod, gadewch i hwnnw fod yn gyntaf i daflu carreg ati.” 8 Yna plygodd eto ac ysgrifennu ar y llawr. 9 A dechreuodd y rhai oedd wedi clywed fynd allan, un ar ôl y llall, y rhai hynaf yn gyntaf, nes i Iesu gael ei adael ar ei ben ei hun, a’r wraig yna yn y canol. 10 Ymsythodd Iesu a gofyn iddi, “Wraig, lle maent? Onid oes neb wedi dy gondemnio?” 11 Meddai hithau “Neb, syr.” Ac meddai Iesu “Nid wyf innau’n dy gondemnio chwaith. Dos, ac o hyn allan paid â phechu mwyach.”

* Y wraig yn y stori yn unig sy’n weddill – pam? I ble’r aethai’r lleill?
* Beth sy’n rhwystro eich ymarfer ysbrydol?
* Pa newidiadau bychain fyddai’n bosib er mwyn hwyluso eich bywyd?
* Pam y mae dechrau drwy sylweddoli’n pechod ein hunain, yn fan cychwyn addas i ni?

Pan fentrai’r pererinion canoloesol ar eu taith beryglus – go brin y byddai gobaith goroesi. Byddai problemau iechyd yn gwasgu, a hynny mewn byd heb wrth-fiotigau; hefyd byddai perygl ymosodiadau yn ystod y siwrnai yn holl-bresennol. Penderfyniad amheus, felly, ac un cwbl chwyldroadol ar yr un pryd. Ymwybod â’n pechod ein hunain yw’r man cychwyn, o reidrwydd, megis y wraig yn y darlleniad o Efengyl Ioan, (a’r rheiny a sylweddolodd ar amrantiad, nad di-bechod mohonynt hwythau chwaith). Wrth gydnabod ein gwendidau, sylweddolwn y gallwn droi at Iesu yn gwbl hyderus; yn ein tlodi ysbrydol, daw i ni felly hedd ac anogaeth.

***Gweddi***

O ran pob cam o’r eiddof

Tywys fi, Arglwydd bywyd,

O ran pob baich a ‘sgwyddaf

Cynnal fi, Arglwydd bywyd,

O ran pob mynydd heriol

Nertha fi, Arglwydd bywyd,

O ran pob afon i’m rhwystro,

Llochesa fi, Arglwydd bywyd,

O ran pob gorffwysfa

Dyro’th falm, Arglwydd bywyd,

O ran gwawr a machlud haul

Rho lawenydd, Arglwydd bywyd,

*(John Birch 2010)*

*Ennyd o fyfyrdod*

* Pam y gallai cydnabod ein pechod fod yn fan cychwyn addas i ni?
* Sut y gellid dychmygu’r cyfnod hyn gyda Duw, drwy’r Garawys, yn gymorth i chi fod yn berson mwy ysbrydol?

**Saib am goffi/te**

**Darllener: Mathew 9. 14-17 *Gwin newydd, crwyn newydd***

14 Yna daeth disgyblion Ioan ato a dweud, “Pam yr ydym ni a’r Phariseaid yn ymprydio llawer, ond dy ddisgyblion di ddim yn ymprydio?”

15 Atebodd Iesu, “A all gwesteion priodas alaru cyhyd ag y mae’r priodfab gyda hwy? Ond fe ddaw dyddiau pan ddygir y priodfab oddi wrthynt, ac yna yr ymprydiant.

16 “Ni fydd neb yn gwnïo clwt o frethyn heb ei bannu ar hen ddilledyn; oherwydd fe dynn y clwt wrth y dilledyn, ac fe â’r rhwyg yn waeth. 17 Ni fydd pobl chwaith yn tywallt gwin newydd i hen grwyn. Os gwnant, fe rwygir y crwyn, fe sernir y gwin a difethir y crwyn. Ond byddant yn tywallt gwin newydd i grwyn newydd, ac fe gedwir y ddau.”

* Sut mae cymhariaeth y rhwyg yn y dilledyn a’r brethyn heb ei bannu yn eich taro?
* Pa agwedd o’ch bywyd ysbrydol sy’n ‘hen’ ac angen ei diwygio?
* Yn aml, bod yn amharod i newid neu blygu i ewyllys Duw sy’n gyfrifol am wneud y rhwyg yn waeth. Sut mae bod yn fwy agored i Dduw?

***Gwrandawer ar*** un o’r traciau hyn (neu’r ddau ohonynt!):

<https://www.youtube.com/watch?v=AvluR3KbPDs> Jesu Lover of my Soul (Aberystwyth)

<https://www.youtube.com/watch?v=mfyYikI2mHc> Newsboys *Never Too Far Away*

*Ennyd o fyfyrdod*

***Gweddi***

Ysbryd bywyd

llanw’n gwacter â’th gyfoeth Di,

Ysbryd grym

dyro gynnwrf o’r newydd i’n calonnau,

Ysbryd cariad

cyffwrdd ni, a thrwy hynny ein cymydog,

Ysbryd creadigrwydd

hyrwydda’r doniau a ddeillia ohonot,

Ysbryd tragwyddoldeb

amsugna ni’n ddwysach fyth i’r Deyrnas.

*(John Birch 2010)*

Roedd cosb arswydus o flaen y wraig odinebus, sef ei llabyddio. Ond buan yr atgoffodd Iesu ei chyhuddwyr o’u pechod eu hunain, gan beri iddynt ollwng y cerrig a diflannu. Dyma’r wraig bellach, gerbron Iesu, a hithau wedi cael cipolwg ar ei thynged bosib, yn derbyn ei anogaeth garedig i ymadael a pheidio â phechu mwyach. Cyngor amhosib ar y naill law, ond un y mae’n rhaid i ni geisio ufuddhau iddo.

**Wythnos 2: Ergydion a Hyder**

**Darllener: Marc 1. 9-15 *Bedydd, Temtasiwn a Dechreuad Gweinidogaeth Crist***

9 Yn y dyddiau hynny daeth Iesu o Nasareth Galilea, a bedyddiwyd ef yn yr Iorddonen gan Ioan. 10 Ac yna, wrth iddo godi allan o’r dŵr, gwelodd y nefoedd yn rhwygo’n agored a’r Ysbryd, fel colomen, yn disgyn arno. 11 A daeth llais o’r nefoedd: “Ti yw fy Mab, yr Anwylyd; ynot ti yr wyf yn ymhyfrydu.”12 ac yna gyrrodd yr Ysbryd ef ymaith i’r anialwch, 13 a bu yn yr anialwch am ddeugain diwrnod yn cael ei demtio gan Satan. Yr oedd ynghanol yr anifeiliaid gwylltion, a’r angylion yn gweini arno.

14 Wedi i Ioan gael ei garcharu, daeth Iesu i Galilea, gan gyhoeddi Efengyl Duw a dweud. 15 “Y mae’r amser wedi ei gyflawni ac y mae teyrnas Dduw wedi dod yn agos. Edifarhewch a chredwch yr Efengyl!”

* Pam tybed y temtiwyd Iesu yn union wedi ei fedydd?
* Ai dyma eich profiad chi – po agosaf y dewch at Iesu, y mwyaf ymwybodol yr ydych o ddrygioni?
* Cychwynnwyd ein taith yr wythnos ddiwethaf drwy gydnabod ein pechod ein hunain. Pa mor rhwydd yw gwyro oddiar y llwybr cul?
* Gellir bod yn hunan-fodlon, o drechu temtasiwn, ond sut y gallwn annog eraill?

Rhwydd iawn yw colli’n ffordd, er gwaethaf pob bwriad da. Peth rhwyddaf yn y byd yw baglu a gweld chwalu ein cynlluniau. Gwyddai’r hen bererinion yn iawn am beryglon troeon yr yrfa – am y cwmni anffodus ar y ffordd, ac am ambell long-ddrylliad ger arfordir gogledd Penfro. Cyrraedd pen y daith a’r corff yn gwegian, o bosib – ac o’r herwydd, nifer o ysbytai yn ymddangos ar hyd llwybr y pererinion tua’r gogledd o Dyddewi, a Whitewell yn feddygfa gyfleus yn y ddinas ei hun.

Byddai ambell bererin wedyn yn barod, yn wyneb anafiadau neu wendid, i ildio, gyda phen y daith yn y golwg – “y daith sydd bwysig, nid y cyrraedd” chwedl TS Eliot.

***Gwrandawer ar*** *Never Weather-beaten Sail* geiriau Thomas Campion, cerddoriaeth Hubert Parry:

<https://www.youtube.com/watch?v=E86QAgKLd8U>

*Lyrics:*

*Never weather-beaten sail more willing bent to shore.*

*Never tired pilgrim's limbs affected slumber more,*

*Than my wearied sprite now longs to fly out of my troubled breast:*

*O come quickly, sweetest Lord, and take my soul to rest.*

*Ever blooming are the joys of Heaven's high Paradise.*

*Cold age deafs not there our ears nor vapour dims our eyes:*

*Glory there the sun outshines whose beams the blessed only see:*

*O come quickly, glorious Lord, and raise my sprite to thee!*

*Ennyd o fyfyrdod (gan ail-ddarllen y delyneg uchod, o bosib)*

***Gweddi***

Gwirionedd pur -

cerddaist eisoes

ein llwybr ninnau,

gwyddit am galedi, temtasiwn a gwae.

A ninnau’n gwybod hynny

yn nyfnder y galon,

dilynwn di’n hyderus,

a phan gyfyd anawsterau

bydd gwrando…

am sŵn dy droed.

*(John Birch 2010)*

**Saib am goffi/te**

**Darllener: Luc 4. 16-21 *Ysbryd yr Arglwydd sydd arnaf***

16 Daeth i Nasareth, lle yr oedd wedi ei fagu, ac yn ôl ei arfer aeth i’r synagog ar y dydd Saboth, a chodi i ddarllen. 17 Rhoddwyd iddo lyfr y proffwyd Eseiah, ac agorodd y sgrôl a chael y man lle yr oedd yn ysgrifenedig:

18 “Y mae ysbryd yr Arglwydd arnaf,

 oherwydd iddo fy eneinio

 i bregethu’r newydd da i dlodion.

 19 Y mae wedi fy anfon i gyhoeddi rhyddhad i garcharorion,

 ac adferiad golwg i ddeillion,

 i beri i’r gorthrymedig gerdded yn rhydd,

 i gyhoeddi blwyddyn ffafr yr Arglwydd.”

20 Wedi cau’r sgrôl a’i rhoi yn ôl i’r swyddog, fe eisteddodd; ac yr oedd llygaid pawb yn y synagog yn syllu arno. 21 A’i eiriau cyntaf wrthynt oedd, “Heddiw yn eich clyw chwi y mae’r ysgrythur hon wedi ei chyflawni.”

* Pa fath hunan-hyder, a hyder yn ei genhadaeth ei hun, fyddai’n angenrheidiol er mwyn i Iesu fedru gwneud hyn?
* Pa fath ymateb fyddai hyn wedi ennyn yn eich tref enedigol? Pa atgof ohonoch fyddai’n fwyaf arhosol yno tybed?
* Pam cael ein hysgogi i ‘ddatgan rhyddid i’r caethion’?
* Beth fyddai eich neges i eraill ynglŷn â’r gwin newydd hwn?

***Gwrandawer ar*** “Hymn of The Spirit” ac “I Will Follow” gan Pat Barrett

<https://www.youtube.com/watch?v=phaS3GT7C6I>

(Mae 589 Caneuon Ffydd yn debyg iawn o ran meddylfryd – ‘Ysbryd graslon, rho i mi’)

*Lyrics:*

*Holy Spirit, guide my vision*

*Help me see the way You see*

*Always Jesus, ever Jesus*

*Christ in all as Christ in me*

*Holy Spirit, guide my speaking*

*Words of grace and truth abound*

*Let my lips be filled with stories*

*Of the mercy that I've found*

*You’re the light, You’re my path*

*You’re the shepherd of my soul*

*All I am, all I have*

*Holy Spirit, lead me on*

*Holy Spirit, guide my hearing*

*Wake my ears to words You speak*

*In the thunder, in the stillness*

*Let Your voice be clear to me*

*Holy Spirit, lead me onward*

*Walking through the great unknown*

*Trusting, leaning, holding, clinging*

*Till the day You lead me home.*

 *(Pat Barrett, Chris Tomlin, Jason Ingram, and Brenton Brown)*

***Gweddi***

Mae yn drawsnewidiad

o fewn i wres dy gôl.

Y sicrwydd mai tydi wyt

loches, cysgod, caer, cadarnle

nad oes ildio pan ‘mosodo câd;

mai tydi wyt Frawd, Chwaer,

Mam a Thad.

Tragwyddol gariad nad oes iddo ffin

mai tydi wyt Dduw

a’m bod ar goll heb wres dy goflaid.

*(John Birch 2010)*

Beth yw’r trawsnewidiad hwn a allai ddigwydd ynof fi? Wrth frwydo ‘mlaen, pob tramgwydd eto’n glir, beth sy’n ysgogi hyder a’m gwneud yn berson cyfangwbl gryfach? Rhydd temtasiwn Iesu sicrwydd i ni mai dyna fydd ein tynged ninnau drwy gyfrwystra’r diafol – ond, o ymroi i’r eithaf, cawn nerth i wrthsefyll. Daw i ni hyder i ddod ag eraill gyda ni ar y daith, gan nad fy nhaith i yn unig yw hi.

**Wythnos 3 : Uchel ac Isel, Cyfoethog a Thlawd**

**Darllener: Matthew 23. 1-12 *Dyrchefir y sawl a fydd yn ei ddarostwng ei hun***

Yna llefarodd Iesu wrth y tyrfaoedd a’i ddisgyblion. 2 Dywedodd “Y mae’r ysgrifenyddion a’r Phariseaid yn eistedd yng nghadair Moses. 3 Felly gwnewch a chadwch bopeth a ddywedant wrthych, ond peidiwch â dilyn eu hymddygiad, oherwydd siarad y maent heb weithredu. 4 Y maent yn rhwymo beichiau trymion a’u gosod ar ysgwyddau dynion, ond nid ydynt hwy eu hunain yn fodlon codi bys i’w symud.

5 Cyflawnant eu holl weithredoedd er mwyn cael eu gweld gan ddynion. Y maent yn gwneud eu phylacterau’n llydan ac ymylon eu mentyll yn llaes; 6 maent yn hoffi cael y seddau anrhydedd mewn gwleddoedd a’r prif gadeiriau yn y synagogau; 7 a chael cyfarchiadau yn y marchnadoedd a’u galw gan ddynion yn ‘Rabbi,’ 8 ond peidiwch chwi â chymryd eich galw yn Rabbi, oherwydd un athro sydd gennych, a brodyr ydych chwi i gyd. 9 A pheidiwch â galw neb yn ‘dad’ i chwi ar y ddaear, oherwydd un tad sydd genych chwi, sef eich Tad nefol. 10 A pheidiwch â chymryd eich galw’n arweinwyr chwaith, oherwydd un arweinydd sydd gennych, sef y Meseia. 11 Rhaid i’r un mwyaf ohonoch fod yn was i chwi. 12 Darostyngir pwy bynnag fydd yn ei ddyrchafu ei hun, a dyrchefir pwy bynnag fydd y ei ddarostwng ei hun.”

* A deimlasoch erioed fod yr eglwys yn disgwyl i chi ‘wneud’, ar draul ‘bod’? Beth yw’r gwahaniaeth?
* A fu i bwysigrwydd bod yn amlwg yng ngweithgareddau’r eglwys leol, newid wrth i gymdeithas newid?
* I ba raddau y canolbwyntir ar Iesu yn eich addoliad?
* O ran eich cymuned, sut y byddai’r mwyaf yn gwasanaethu’r lleiaf?

Yn y Canol Oesoedd, roedd yna amryw lwybrau i’r Gadeirlan, a phob un ohonynt â sawl arhosfan cyn cyrraedd yr eglwys ei hun; hefyd, dibynnai llawer o’r mannau glanio ar swm y doll a dalwyd am groesi. O deithio o’r de, fel y gwnai Brenhinoedd ac Archesgobion, cwch o Benfro (pencadlys grym yr ardal) i Borth Clais, fyddai’r drefn, gan lanio lle y buasai harbwr cryf a diogel ers oes y Rhufeiniaid. Os mai croesi o Wexford a wnaed, a’r teithiwr yn gefnog, dod i dir ar draeth Whitesands fyddai’r drefn; os teithiwr tlawd, mentro i fyny ar hyd arfordir y gogledd fyddai’n rhaid ei wneud, a’r glanio yno yn bur beryglus, gan y byddai gofyn dringo clogwyni. Ar bererindod hyd yn oed, roedd safle mewn cymdeithas, a gwaith yn hollbwysig. Weithiau, roedd cael eich gweld yn pererindota yn bwysicach na’r buddiannau ysbrydol. Does dim rhaid wrth sachliain a lludw ar y daith, ond mae bod yn foesgar a charedig wrth gyfarfod pobl yn adlewyrchiad llachar o Iesu.

***Gweddi***

Dysg ni i fod yn ufudd, Arglwydd

Ymhob rhan o’n bywydau;

Clustiau i wrando dy air,

Dwylo i wneud dy waith,

Traed i gerdded dy lwybr,

Calon er mwyn dy holl bobl,

Tafod i ddatgan dy glod,

A ffydd y plentyn.

Gwyleidd-dra,

Hyder,

Sy’n datgan

Wrth y posib

A’r amhosib -

Gwas yr Arglwydd ydwyf,

Bydded i minnau yn ôl dy air.

Ennyd o fyfyrdod

* A oes yna rywbeth y byddech yn ei newid er mwyn mabwysiadu adnod 12 yn eich bywyd?
* A allech wneud mwy, o ran byw eich proffes?

***Gwrandawer ar*** Brother, sister let me serve you

<https://www.youtube.com/watch?v=EQaOErUUjm8>

Brother, sister let me serve you, Frawd a chwaer, boed i mi’ch gwasa -

let me be as Christ to you; naethu chi heb galon drist;

pray that I may have the grace to Hefyd boed im’ ras i’ch gwahodd

let you be my servant too. i’m gwas’naethu i drwy Grist.

We are pilgrims on a journey Pererinion a chymdeithion

and companions on the road; ydym ni ar lwybr ffydd;

we are here to help each other Cynorthwyo i rannu beichiau

walk the mile and bear the load. wrth ddiffygio, derfyn dydd.

I will hold the Christ-light for you Byddaf lafn golau erot,

in the night-time of your fear; pan ddaw’r gwyll i bylu’th wên;

I will hold my hand out to you, Dal dy law er atal cryndod,

speak the peace you long to hear. gair o gysur dwys a chlên.

I will weep when you are weeping; Wylo wnaf yn un â thithau,

when you laugh I'll laugh with you; felly hefyd lawenhau,

I will share your joy and sorrow cydymdrechwn hyd y llwybr

till we've seen this journey through. Nes in’ gyrraedd adre’n glau.

When we sing to God in heaven Seiniwn gân o fawl i’r Arglwydd

we shall find such harmony, yn y nef, â ninnau’n un,

born of all we've known together wrth gyd-ddathlu Ei fendithion

of Christ's love and agony. Drwy ryfeddod Mab y Dyn.

Brother, sister let me serve you, Frawd a chwaer, boed i mi’ch gwasa -

let me be as Christ to you; naethu chi heb galon drist;

pray that I may have the grace to Hefyd boed im’ ras i’ch gwahodd

let you be my servant too. i’m gwas’naethu i drwy Grist.

 (Richard Gillard) (cyf. Aled Williams o emyn Richard Gillard)

***Saib am goffi/te***

**Darllener: Mathew 21. 33-46 *Y maen a wrthodwyd gan yr adeiladwyr a ddaeth yn ben y gongl (Y Tenantiaid Drwg)***

33 “Gwrandewch ar ddameg arall: Yr oedd rhyw berchen tŷ a blannodd winllan; cododd glawdd o’i hamgylch a chloddio cafn i’r gwinwryf ynddi ac adeiladu tŵr. Gosododd hi i denantiaid ac aeth oddi cartref. 34 A phan ddaeth amser y cynhaeaf yn agos, anfonodd ei weision ar y tenantiaid i dderbyn ei ffrwythau. 35 Daliodd y tenantiaid ei weision; curasant un, lladd un arall a llabyddio un arall. 36 Anfonodd drachefn weision eraill, mwy ohonynt na’r rhai cyntaf, a gwnaeth y tenantiaid yr un modd â hwy. 37 Yn y diwedd, anfonodd atynt ei fab gan ddweud, ‘Fe barchant fy mab’.

38 Ond pan welodd y tenantiaid y mab, dywedasant wrth ei gilydd, ‘Hwn yw’r etifedd; dewch, lladdwn ef a meddiannwn ei etifeddiaeth’. 39 A chymerasant ef, a’i fwrw allan o’r winllan a’i ladd.

40 “Felly pan ddaw perchen y winllan, beth a wna i’r tenantiaid hynny?”

41 “Fe lwyr ddifetha’r dihirod,” meddent wrtho “a gosod y winllan i denantiaid eraill, rhai fydd yn rhoi’r ffrwythau iddo yn eu tymor.”

42 Dywedodd Iesu wrthynt, “Onid ydych erioed wedi darllen yn yr Ysgrythurau:

‘Y maen a wrthododd yr adeiladwyr,

 hwn a ddaeth yn faen y gongl;

gan yr Arglwydd y gwnaethpwyd hyn,

 a rhyfeddol yw yn ein golwg ni’?

43 “am hynny rwy’n dweud wrthych y cymerir Teyrnas Dduw oddiwrthych chwi, ac fe’i rhoddir i genedl sy’n dwyn ei ffrwythau hi. 44 A’r sawl sy’n syrthio ar y maen hwn, fe’i dryllir; pwy bynnag y syrth y maen arno, fe’i maluria.”

45 Pan glywodd y prif offeiriaid a’r Phariseaid ei ddamhegion, gwyddent mai amdanynt hwy yr oedd yn sôn. 46 Yr oeddent yn ceisio ei ddal, ond yr oedd arnynt ofn y tyrfaoedd, am eu bod hwy yn ei gyfrif ef yn broffwyd.

* Sut y gellir gwrthod Iesu heddiw? Am ba resymau, yn ôl pobl? Pa mor rhwydd/anodd yw dadlau â hwy?
* Pa mor rhwydd yw credu y bydd ‘cosb erchyll’ yn disgwyl y sawl sy’n gwrthod Iesu? Beth yn union yw hynny yn eich barn chwi?
* A fu i ni “ddwyn ffrwyth” yn ystod ein bywydau? NEU a fyddai Iesu yn ein cyfrif fel pobl i’n hamddifadu o’r deyrnas?

Gwrandawer ar *The Stone that the builders rejected*

<https://www.youtube.com/watch?v=jjf0KBf-qwo>

***Gweddi***

Arglwydd, dyro i ni symlrwydd ffydd

a haelioni gwasanaeth

sy’n rhoi heb gyfri’r gost.

Bywyd sy’n gorlifo o Ras

a dywalltwyd o enaid yr Un

a roes bopeth

er mwyn i ni fedru dangos

grym cariad

gerbron byd chwâl,

a rhannu’r gwirionedd

o’r Gair bywiol.

Arglwydd, dyro i ni symlrwydd ffydd

a’r awydd i’w rhannu.

*(John Birch 2010)*

Wrth i ni gerdded y llwybr ar daith bywyd, ein pererindod dymor Garawys, dyma holi’n hunain ynghylch ein parodrwydd i wasanaethu, a pha mor ffrwythlon fuom, o ran ein hymdrechion. A yw cariad aberthol Duw yn amlwg ynom ni - o ran troeon bywyd neu ein hymwneud ag eraill – yntau ymboeni yw’r nod, ynghylch yr hyn y tybiwn sy’n ddyledus i ni? Rhaid cofio fod safonau Teyrnas Dduw yn wahanol, gan y darostyngir y beilchion ac y dyrchefir y gwylaidd.

**Wythnos 4: Iesu’r Cyfan**

**Darllener: Mathew 18. 21-35 *Maddeua i’th frawd a’th chwaer o’th galon***

21 Yna daeth Pedr a gofyn iddo, “Arglwydd, pa sawl gwaith y mae fy mrawd neu chwaer i bechu yn fy erbyn, a minnau i faddau iddo? Ai hyd seithwaith?”

22 Meddai Iesu wrtho, “Nid hyd seithwaith, ond hyd saith deg seithwaith.

23 Am hynny, y mae Teyrnas nefoedd yn debyg i frenin a benderfynodd adolygu cyfrifon ei weision.

24 Dechreuodd ar y gwaith a dygwyd ato was oedd yn ei ddyled o filiynau o bunnau. 25 A chan na allai dalu, gorchmynnoddd ei feistr iddo gael ei werthu, ynghyd â’i wraig a’i blant a phopeth a feddai, er mwyn talu’r ddyled.

26 Syrthiodd y gwas ar ei liniau o flaen ei feistr a dweud ‘Bydd yn amyneddgar wrthyf, ac fe dalaf y cwbl i ti’. 27 a thosturiodd meistr y gwas hwnnw wrtho; gollyngodd ef yn rhydd a maddau’r ddyled iddo.

28 Aeth y gwas hwnnw allan a daeth o hyd i un o’i gyd-weision a oedd yn ei ddyled ef o ychydig bunnau; ymaflodd ynddo gerfydd ei wddf a dweud ‘Tâl dy ddyled!’

29 Syrthiodd ei gyd-was i lawr a chrefodd arno ‘Bydd yn amyneddgar wrthyf ac fe dalaf i ti’.

30 Ond gwrthododd; yn hytrach fe aeth a’i fwrw i garchar hyd nes y talai ei ddyled. 31 Pan welodd ei gyd-weision beth oedd wedi digwydd, fe’u blinwyd yn fawr iawn, ac aethant ag adrodd yr holl hanes i’w meistr. 32 Yna galwodd ei feistr ef ato, ac meddai ‘Y gwas drwg, fe faddeuais i yr holl ddyled honno i ti, am i ti grefu arnaf. 33 Oni ddylit tithau fod wedi trugarhau wrth dy gyd-was, fel y gwneuthum i wrthyt ti?’ 34 Ac yn ei ddicter traddododd ei feistr ef i’r poenydwyr hyd nes y talai’r ddyled yn llawn.

35 Felly hefyd y gwna fy Nhad nefol i chwithau os na faddeuwch bob un i’w frawd neu chwaer o’ch calon.”

* Dywedir weithiau ein bod yn cloddio asgwrn y gynnen yn ddigon bas i’w godi drachefn a’i ail-ddefnyddio. A oes gennych brofiad o dderbyn maddeuant ac o faddau i eraill?
* Oes yna rywbeth na ellid, fyth, gynnig maddeuant amdano?
* A yw gallu maddeugar enfawr Iesu wedi eich taro erioed, maddau i’r rhai oedd yn gyfrifol am ei farwolaeth hyd yn oed? A yw hynny’n eich helpu i faddau i eraill?
* A oes lle i’n gwasanaethau cyhoeddus a’n llywodraethau fod yn fwy ‘Cristionogol’, o ran trin pobl eraill?

Mae ein taith yn mynd rhagddi’n hwylus erbyn hyn, a ninnau wedi mwynhau ambell saib i ymlacio a chodi hwyl ar ôl glanio. Mae’r clwyfau wedi gwella, neu o leiaf maent ar wellhad, a ninnau’n teimlo rhyw nerth o’r newydd, gan ddiolch i Dduw am bopeth. Prysurdeb yw’r gair mawr bellach, bwrw ati fel tân gwyllt, a’r amser yn hedfan. Aeth y Nadolig, fel y soniodd nifer, heibio fel breuddwyd, a dyma ni wedi cyrraedd mis Mawrth, a’r Pasg bron ar y trothwy. Tybed a wnaeth y cyfnodau clo ein cawlio ni, neu siawns nad yw’r amser yn dirwyn i ben. Neilltuodd y pererin canol oesol fisoedd cyfan ar gyfer y bererindod; ychydig oriau yn unig bob wythnos yw ein hymroddiad ni, a hynny, hyd yn oed, yn dreth arnom. Rhaid i ni ganolbwyntio ar yr hyn roddodd Iesu i ni, sef bywyd tragwyddol, a cheisio gweld y cyfan drwy’r ffenest honno.

***Gwrandawer ar*** All for Jesus

<https://www.youtube.com/watch?v=lpaTLLUByAM>

All for Jesus-all for Jesus, Iesu’r Cyfan, Iesu’r Cyfan,

this our song shall ever be; fydd ein cân yn oesol, mwy;

for we have no hope, nor Savior, nid oes obaith na Gwaredwr,

if we have not hope in thee. Ond drwy falm ei farwol glwy’.

All for Jesus-thou wilt give us Iesu’r Cyfan – derbyn wnawn o’th

strength to serve thee, hour by hour, nerth i herio’r oriau llym;

none can move us from thy presence, hyder ddaw o’th bresenoldeb,

while we trust thy love and power. ffrwd dy gariad, hael ei rym.

All for Jesus-at thine altar Iesu’r Cyfan – wrth dy allor

thou wilt give us sweet content; daw i’n heddwch dan y fron;

there, dear Lord, we shall receive thee wrth dy dderbyn, Arglwydd tirion

in the solemn sacrament. yn y ddwys sagrafen hon.

All for Jesus-thou hast loved us; Iesu’r Cyfan – ti a’n ceraist;

all for Jesus-thou hast died; Iesu’r Cyfan – gobaith oes;

all for Jesus-thou art with us; Iesu’r Cyfan – rwyt ti yma;

all for Jesus crucified. Iesu’r Cyfan – haul y Groes.

All for Jesus-all for Jesus- Iesu’r Cyfan, Iesu’r Cyfan -

this the Church's song must be; cân yr Eglwys er dy glod;

till, at last, her sons are gathered dyma’r salm dragwyddol, mwyach

one in love and one in thee. Tra bo’th gariad is y rhod.

 (Cyf. Aled Williams)

*Ennyd o fyfyrdod*

***Gweddi***

Arglwydd, bendithia’r swnllyd,

y rhai sy’n creu stŵr,

y bygythiol,

y meddwon,

yr hanner noeth sy’n ymlwybro

tua thre heno.

Bendithia’r lleidr,

yr usuriwr

y butain, y pedlwr cyffuriau,

y bobl amheus

a pheryglus

sy’n cuddio’n y cysgodion heno

a sy’n llechu hwnt ac yma;

goleua eu tywyllwch,

yr afradloniaid hyn

o’r eiddot Ti.

*(John Birch 2010)*

***Saib am goffi/te***

**Darllener: Marc 12. 28-34 *Nid wyt ymhell o Deyrnas Dduw***

28 Daeth un o’r ysgrifenyddion ato wedi eu clywed yn dadlau, ac yn gweld ei fod wedi eu hateb yn dda, a gofyn iddo “Prun yw’r gorchymyn cyntaf o’r cwbl?”

29 Atebodd Iesu “Y cyntaf yw ‘Clyw Israel, yr Arglwydd ein Duw, un Arglwydd ydyw, 30 a châr yr Arglwydd dy Dduw â’th holl galon ac â’th holl enaid ac â’th holl feddwl ac â’th holl nerth’. 31 Yr ail yw hwn ‘Câr dy gymydog fel ti dy hun’. Nid oes gorchymyn arall mwy na’r rhain”.

32 Dywedodd yr ysgrifennydd wrtho “Da y dywedaist, Athro; gwir mai un Duw ydyw ac nad oes arall ond efe; 33 ac y mae ei garu ef â’r holl galon ac â’r holl ddeall ac â’r holl nerth, a charu dy gymydog fel ti dy hun, yn rhagorach na’r holl boethoffrymau a’r aberthau.”

34 A phan welodd Iesu ei fod wedi ateb yn feddylgar, meddai, “Nid wyt ymhell oddiwrth deyrnas Dduw.” Ac ni feiddiai neb ei holi ddim mwy.

* Yn ymarferol, beth yw ystyr caru Duw â’th holl galon, a’th holl enaid, dy holl feddwl a’th holl nerth? A yw hyn yn bosib, hyd yn oed?
* Beth ellir ei wneud er mwyn gwella ein dealltwriaeth o Dduw? Pa gymhorthion ymarferol sydd ar gael i’w defnyddio?
* Mae hyn yn cyd-daro â’n darlleniad cyntaf heddiw – ond y mae caru cymydog fel chi eich hunan, weithiau y tu hwnt i bob rheswm! Tybed? Rhannwch air o’ch profiad.
* Pam, yn eich tŷb chi, nad oedd neb yn ‘meiddio’i holi ddim mwy’?

***Gwrandawer ar***  I will love you Lord, Dale Sechrest

<https://www.youtube.com/watch?v=EzaYC6eyKqI>

*Lyrics: Caneuon:*

*With all my heart, with all my soul, with all my strength Gyda’m calon, f’enaid a’m nerth*

*I will love You, Lord fe’th garaf, Arglwydd.*

*And I will love my neighbor as myself. A charaf gymydog fel fi fy hun.*

*Ennyd o fyfyrdod*

***Gweddi***

Mae i ni alwad -

Bod yn wrthrychau cariad

a bod yn garwyr.

Bod yn wrthrychau trugaredd

a bod yn drugarogion.

Bod yn wrthrychau maddeuant

a bod yn barod i faddau.

Bod yn dderbynwyr gobaith

a chynnig gobaith.

Bod yn llawen

a rhannu llawenydd.

Teimlo tangnefedd

a rhannu tangnefedd.

Derbyn iachâd

cynnig iachâd.

Mae i ni alwad.

Gwrandewch...

Ydych chi’n clywed? *(John Birch 2010)*

Yr her eithaf ar lain fwyaf anodd y bererindod. Dyma ni, mwy na hanner ffordd drwyddi, a’r diwedd ar y gorwel; eto, daw’r heriau ar ein traws mewn modd cwbl ddi-gyfaddawd. A yw hyn gymaint i’r gwrth-wyneb i’r natur ddynol, i faddau a derbyn maddeuant? A yw hynny o fewn i allu Duw, yn enwedig o gofio mod i fy hun yn ei chael hi mor anodd maddau? Ond, o fod yn agored a hael – o fod yn fi fy hun heb yr hen bethau sy’n llygru’r galon – falle y galla i fod yn adlewyrchiad gwan ohonot ti, Iesu. Tybed nad ydw i’n bell oddiwrth y Deyrnas, wedi’r cwbl?

**Wythnos 5: Fy Ngoleudy**

**Darllener: Ioan 5. 1-18 *Wyt ti eisiau dy iachau?***

Ar ôl hyn, aeth Iesu i fyny i Jerwsalem i ddathlu un o wyliau’r Iddewon. 2 Y mae yn Jerwsalem, wrth Borth y Defaid, bwll a elwir Bethesda yn iaith yr Iddewon, a phum cyntedd colofnog yn arwain iddo. 3 Yn y cynteddau hyn byddai tyrfa o gleifion yn gorwedd, yn ddeillion a chloffion a phobl wedi eu parlysu. [4] 5 Yn eu plith roedd dyn a fu’n wael ers deunaw mlynedd ar hugain. 6 Pan welodd Iesu ef yn gorwedd yno a deall ei fod fel hyn ers amser maith, dywedodd wrtho, “A wyt ti’n dymuno cael dy wella?”

7 Atebodd y claf ef “Syr, nid oes gennyf neb i’m gosod yn y pwll pan ddaw cynnwrf i’r dŵr, a thra byddaf fi ar fy ffordd, bydd rhywun arall yn mynd i mewn o’m blaen i.”

8 Meddai Iesu wrtho, cymer dy fatras a cherdda. 9 Ac ar unwaith yr oedd y dyn wedi gwella, a chymerodd ei fatras a dechrau cerdded.

Yr oedd yn Saboth y dydd hwnnw. 10 Dywedodd yr Iddewon felly wrth y dyn oedd wedi ei iacháu, “ y Saboth yw hi; nid yw’n gyfreithlon i ti gario dy fatras.”

11 Atebodd yntau hwy, “Y dyn hwnnw a’m gwellodd a ddywedodd wrthyf ‘cymer dy fatras a cherdda’.”

12 Gofynasant iddo, “Pwy yw’r dyn a ddywedodd wrthyt ‘cymer dy fatras a cherdda’?”

13 Ond nid oedd y dyn a iacháwyd yn gwybod pwy oedd ef, oherwydd yr oedd Iesu wedi troi oddi yno am fod tyrfa yn y lle.

14 Maes o law, daeth Iesu o hyd i’r dyn yn y deml, ac meddai wrtho, “Dyma ti wedi gwella. Paid a phechu mwyach, rhag i rywbeth gwaeth ddigwydd i ti.” 15 Aeth y dyn i ffwrdd a dywedodd wrth yr Iddewon mai Iesu oedd y dyn a’i gwellodd.

16 A dyna pam y dechreuodd yr Iddewon erlid Iesu, am ei fod yn gwneud y pethau hyn ar y Saboth. 17 Ond atebodd Iesu hwy, “Y mae fy Nhad yn dal i weithio hyd y foment hon, ac yr wyf innau’n gweithio hefyd.” 18 Parodd hyn i’r Iddewon geisio’n fwy fyth ei ladd ef, oherwydd nid yn unig yr oedd yn torri’r Saboth, ond yr oedd hefyd yn galw Duw yn Dad iddo ef ei hun, ac yn ei wneud ei hun felly yn gydradd â Duw.

* A ydych yn credu y gellir cael iachád drwy weddi?
* Ai drwy rym Iesu y daw hynny, neu a oes raid i ni chwennych gwellhâd, yn ogystal?
* Agwedd meddyliol – pa mor allweddol yw hyn, o ran gwella o ryw salwch?
* Pam, tybed, fod yr arweinwyr Iddewig yn fwy eiddgar, os rhywbeth, i ladd Iesu wedi’r digwyddiad hwn?

Yn y dechrau’n deg, pan benderfynwyd fod pererindod yn angenrheidiol i ni, roedd rheswm drosto. Efallai i ni gael ein dal yn gwneud rhywbeth hollol wrthun, a’n offeiriad lleol wedi ein hanfon, yn gosb am y drosedd, gan mai dyna’r lleiaf o ddau ddrwg. Ond, y tebyg yw mai er mwyn derbyn bendith y buasai’r anfon, neu dderbyn cymun ger y Gysegrfa ac offrymu gweddïau yn y fan – ond, waeth beth am y rheswm, credem ei fod yn effeithiol. Yr awydd i fod yn iach – dyna’r prif gymhelliad, a gwyddom fod hyn yn effeithiol, ac y bydd Iesu’n maddau, yn iacháu, ac yn ein hadfer i iawn berthynas â’r tad nefol. Yr un yw’r ysgogiad i fod yn ysbrydol iach, cyhyd â’n bod yn credu yn ngrym enw Duw, sydd yr un ddoe, heddiw ac yfory.

***Gwrandawer ar***  All hail the power of Jesu’s name

<https://www.youtube.com/watch?v=tmxCpX28-Gc>

***Ennyd o fyfyrdod***

***Gweddi***

Mae’n wirionedd llachar

Dy fod, eisoes, wedi tramwyo’r

llwybr sydd, bellach, o’n blaen;

i ti fod yn gynefin â chaledi, temtasiwn a dioddefaint.

A chyda’r wybodaeth honno

yn nyfnder ein calonnau,

gallwn dy ddilyn yn hyderus,

a phan gyfyd anawsterau,

gwrando am sŵn dy draed.

*(John Birch)*

***Saib am goffi/te***

**Darllener: Ioan 10. 31-42 *Aeth ymaith drachefn dros yr Iorddonen***

31 Unwaith eto casglodd yr Iddewon gerrig i’w labyddio ef; 32 ond dywedodd Iesu wrthynt, “Yr wyf wedi dangos i chwi lawer o weithredoedd da drwy rym y Tad. O achos pa un ohonynt yr ydych am fy llabyddio?”

33 Atebodd yr Iddewon ef, “Nid am weithred dda yr ydym yn dy labyddio, ond am gabledd, oherwydd dy fod ti, a thithau’n ddyn, yn dy wneud dy hun yn Dduw.”

34 Atebodd Iesu hwythau, “Onid yw’n ysgrifenedig yn eich Cyfraith chwi, ‘yr wyf fi wedi dweud: “duwiau” ydych”’? 35 Os galwodd ef y rhai hynny y daeth gair Duw atynt yn dduwiau – ac ni ellir diddymu’r Ysgrythur – 36 sut yr ydych chwi yn dweud ‘yr wyt yn cablu’, oherwydd fy mod i, yr un y mae Duw wedi ei gysegru a’i anfon i’r byd wedi dweud ‘mab Duw ydwyf’? 37 Os nad wyf yn gwneud gweithredoedd fy Nhad, peidiwch â’m credu. 38 Ond os wyf yn eu gwneud, credwch y gweithredoedd, hyd yn oed os na chredwch fi, er mwyn i chi ganfod a gwybod fod y Tad ynof fi, a minnau yn y Tad.” 39 Gwnaethant gais eto i’w ddal ef, ond llithrodd trwy eu dwylo hwy.

40 Aeth Iesu i ffwrdd eto dros yr Iorddonen i’r lle yr oedd Ioan wedi bod gynt yn bedyddio, ac arhosodd yno. 41 Daeth llawer ato yno, ac yr oeddent yn dweud “ni wnaeth Ioan unrhyw arwydd, ond yr oedd popeth a ddywedodd Ioan am y dyn hwn yn wir.” 42 A daeth llawer i gredu ynddo yn y lle hwnnw.

* Mae hyd yn oed Iesu’n treulio amser yn osgoi’r torfeydd, yn enwedig pan font yn ceisio’i ladd – onid yw’n wir bryd i chi drefnu eich amser yn well, er mwyn treulio ychydig mwy o amser yn ei gwmni?
* Mae pererindod yn gyfle i ddianc rhag y felin ddyddiol, er mwyn treulio amser gyda Duw – tro bach falle, neu daith hir – ‘dyw pen y daith ddim yn bwysig; yn hytrach, y trawsnewidiad sy’n digwydd yn ystod y daith yw’r peth allweddol. Oes yna lwybr cylchog byr ger eich cartref, llwybr i fod yn fan pererindod, lle y gallwch gerdded a sgwrsio gyda Duw?
* Dywed Iesu wrthym am gredu ynddo oherwydd ei weithredoedd – A welsoch rym Duw ar waith yn ystod eich bywyd chi neu ym mywydau pobl eraill? Sut felly?

***Gwrandawer ar*** My Lighthouse, Rend Collective

<https://www.youtube.com/watch?v=hQVVgNv3Dss>

***Ennyd o fyfyrdod***

***Gweddi***

Wrth deithio yn dy gwmni

boed i mi beidio gwyro,

na cholli golwg ar y nod

sydd o fy mlaen.

A phe bai niwlen neu law

yn cymylu ‘ngolygon,

boed im nesáu atat ti

fel bo ‘nhraed yn dilyn

yn olion dy gamau,

dy eiriau yn

anogaeth sicr,

a’th gariad yn darian

yn wyneb tymhestloedd byd.

*(John Birch 2010)*

Felly, gan gydnabod Crist fel ein nod, a’n rheswm dros ein pererindod, yn gyfrwng iachád, daethom i ryw fan lle y gallwn bellach dderbyn – derbyn o’i gwbl ef, yn fendithion, yn iachád, yn obaith, yn faddeuant ac yn sicrwydd bywyd tragwyddol.

**Wythnos 6: Cyrraedd**

***Darllener:* Marc 11. 1-11 Hosanna!**

Pan ddaethant yn agos i Jerwsalem, at Bethffage a Bethania, ger Mynydd yr Olewydd, anfonodd Iesu ddau o’i ddisgyblion ac meddai wrthynt, 2 “Ewch i’r pentref sydd gyferbyn â chwi, ac yn syth wrth i chi fynd i mewn iddo, cewch ebol wedi ei rwymo, un nad oes neb wedi bod ar ei gefn erioed. Gollyngwch ef a dewch ag ef yma. 3 Ac os dywed rhywun wrthych ‘Pam yr ydych yn gwneud hyn?’ dywedwch, ‘Y mae ar y Meistr ei angen, a bydd yn ei anfon yn ôl yma yn union deg.’” 4 Aethant ymaith a chawsant ebol wedi ei rwymo wrth ddrws y tu allan ar yr heol, a gollyngasant ef. 5 Ac meddai rhai o’r sawl oedd yn sefyll yno wrthynt “Beth ydych yn ei wneud yn gollwng yr ebol?” 6 Atebasant hwythau fel yr oedd Iesu wedi dweud, a gadawyd iddynt fynd. 7 Daethant â’r ebol at Iesu a bwrw eu mentyll arno, ac eisteddodd yntau ar ei gefn. 8 Taenodd llawer eu mentyll ar y ffordd, ac eraill ganghennau deiliog yr oeddynt wedi eu torri o’r meysydd. 9 Ac yr oedd y rhai ar y blaen a’r rhai o’r tu ôl yn llefain:

“Hosanna!”

“Bendith ar yr hwn sy’n dyfod yn enw’r Arglwydd!”

10 “Bendith ar y deyrnas sy’n dyfod, teyrnas ein tad Dafydd!”

“Hosanna yn y goruchaf!” 11 Aeth Iesu i mewn i Jerwsalem ac i’r deml, ac wedi edrych o’i gwmpas ar bopeth, gan ei fod eisoes yn hwyr, aeth allan i Fethania gyda’r Deuddeg.

* A allwch ddisgrifio’r emosiwn a oedd, mae’n siwr, yn eu llanw wrth iddynt gyrraedd y ddinas?
* A fu i chi erioed gyrraedd yn hwyr i’ch man gwyliau, a mynd am dro ar derfyn dydd?
* A wnaeth Iesu, yn eich barn chwi, gynllunio popeth o flaen llaw, neu ddefnyddio’r goruwchnaturiol i ragweld lleoliad popeth a’r drefn yn gyffredinol?
* Yn y sicrwydd fod Iesu’n ymwybodol o’r cyfan sydd o’i flaen, beth, yn eich tŷb chi, fyddai ar ei feddwl? Y genhadaeth neu ei gyfeillion?

Mae’r mynediad buddugoliaethus i Jerwsalem yn benllanw’r cyfan a ddigwyddodd cyn hynny, ac yn baratoad ar gyfer yr hyn oedd i ddod. Rhaid bod dyfodiad y pererin canoloesol i’r Gadeirlan yn rhyddhad aruthrol ar y naill law, ond byddai dod mor agos at rym Duw, â hynny mewn modd mor sicr, heb os nac onibai yn anhygoel. Deil ymwelwyr i deimlo’r presenoldeb hwnnw heddiw wrth gyrraedd y Gadeirlan – mae pererinion a thwristiaid fel ei gilydd yn ymdeimlo â rhyw naws trech na’r cyffredin yma – rhyw fan cyfareddol lle mae’r llen rhwng daear a nef yn hygyrch, bron. Wrth i’r pererinion gyrraedd Tyddewi’r Canol Oesoedd, drwy Borth y Tŵr y digwyddai hynny, a hwythau wedi tramwyo Stryd y ‘Pebbles’ – (Pobl), ac yna heibio i ben gorllewinol y Gadeirlan, gan orymdeithio’n gylch i syllu ar esgyrn Dewi, a derbyn bendith gan offeiriad o’r orsedd uchel ger y mur – llecyn a orchuddiwyd gan Esgob Vaughan yn y 16eg ganrif, a safle Capel y Drindod presennol (capel sancteiddiaf y Gadeirlan). Wedi ymlwybro drwy’r Gadeirlan, byddent wedi ymuno â rhestr hirfaith y pererinion eraill i oedi am eiliad wrth y gysegrfan, a mynegi eu dymuniadau gerbron Dewi a’r seintiau eraill, yn eu cilfachau hwnt ac yma yn yr eglwys.

**Gwrandawer ar Hosanna to the Son of David**

<https://www.youtube.com/watch?v=xy3NCeoe3OA>

***Ennyd o fyfyrdod***

***Gweddi***

Dduw ein tywysydd

bydd gyda ni

yn ein mynd a’n dod,

ein teithio

a’n dychwelyd;

yn ein penderfyniadau

ac yn ein trefniadau.

Dduw, ein gwarchodwr

bydd gyda ni

yn y tawelwch

ac yng ngrym y storm;

bydd yn gysur i ni

pan fo’r briwiau’n ein ‘sugo;

bydd yn gymorth

wrth i ni faglu.

Dduw graslon,

rhodia gyda ni

bob eiliad o’r dydd

newydd hwn.

***Saib am goffi/te***

***Darllener:* Ioan 13. 1-17, 31b-35 Y Disgyblion yn derbyn gan Iesu**

Ar drothwy Gŵyl y Pasg, yr oedd Iesu’n gwybod fod ei awr wedi dod, iddo ymadael â’r byd hwn a mynd at y Tad. Yr oedd wedi caru’r rhai oedd yn eiddo iddo yn y byd, ac fe’u carodd hyd yr eithaf.

2 Yn ystod swper, pan oedd y diafol eisoes wedi gosod yn nghalon Jwdas, mab Simon Iscariot, y bwriad i’w fradychu ef. 3 Dyma Iesu, ac yntau’n gwybod fod y Tad wedi rhoi popeth yn ei ddwylo ef, a’i fod wedi dod oddiwrth Dduw, a’i fod yn mynd at Dduw, 4 yn codi o’r swper ac yn rhoi ei ddillad o’r neilltu, a chymryd tywel a’i glymu am ei ganol. 5 Yna tywalltodd ddŵr i’r badell, a dechreuodd olchi traed y disgyblion, a’u sychu â’r tywel oedd am ei ganol.

6 Daeth at Simon Pedr yn ei dro, ac meddai ef wrtho, “Arglwydd, a wyt ti am olchi fy nhraed i?”

7 Atebodd Iesu ef, “Ni wyddost ti ar hyn o bryd beth yr wyf i am ei wneud, ond fe ddoi i wybod ar ôl hyn.”

8 Meddai Pedr wrtho, “Ni chei di olchi fy nhraed i byth.”

Atebodd Iesu ef, “Os na chaf dy olchi di, nid oes lle i ti gyda mi.”

9 “Arglwydd,” meddai Simon Pedr wrtho, “nid fy nhraed yn unig, ond golch fy nwylo a’m pen hefyd!”

10 Dywedodd Iesu wrtho, “Y mae’r dyn sydd wedi ymolchi drosto yn lân i gyd, ac nid oes arno angen golchi dim ond ei draed. Ac yr ydych chwi yn lân, ond nid pawb ohonoch.” 11 Oherwydd gwyddai pwy oedd am ei fradychu. Dyna pam y dywedodd “nid yw pawb ohonoch yn lân”.

12 Wedi iddo olchi eu traed, ac ymwisgo a chymryd ei le unwaith eto, gofynnodd iddynt “A ydych yn deall beth yr wyf wedi ei wneud i chwi? 13 “Yr ydych chwi’n fy ngalw i yn ‘Athro’ ac yn ‘Arglwydd,’ a hynny’n gwbl briodol oherwydd dyna wyf i. 14 Os wyf fi, felly, a minnau’n Arglwydd ac yn Athro, wedi golchi eich traed chwi, fe ddylech chwithau hefyd olchi traed eich gilydd. 15 Yr wyf wedi rhoi esiampl i chwi; yr ydych chwithau i wneud yn union fel yr wyf fi wedi gwneud i chwi. 16 Yn wir, yn wir, rwy’n dweud wrthych, nid yw gwas yn fwy na’i feistr, ac nid yw’r hwn a anfonwyd yn fwy na’r hwn a’i hanfonodd. 17 Os gwyddoch y pethau hyn, gwyn eich byd os gweithredwch arnynt.”

31 “Yn awr y mae Mab y Dyn wedi ei ogoneddu, a Duw wedi ei ogoneddu ynddo ef. 32 Ac os yw Duw wedi ei ogoneddu ynddo ef, bydd Duw yntau yn ei ogoneddu ef ynddo’i hun, ac yn ei ogoneddu ar unwaith.

33 “Fy mhlant, am ychydig amser eto y byddaf gyda chwi; fe chwiliwch amdanaf, a’r hyn a ddywedais wrth yr Iddewon, yr wyf nawr yn ei ddweud wrthych chwi hefyd, ‘ni allwch chwi ddod lle’r wyf fi’n mynd’.

34 “Yr wyf yn rhoi i chwi orchymyn newydd: carwch eich gilydd. Fel y cerais i chwi, felly yr ydych chwithau i garu eich gilydd. 35 Os bydd gennych gariad tuag at eich gilydd, wrth hynny bydd pawb yn gwybod mai disgyblion i mi ydych.”

* Rhowch eich hunain yn sefyllfa Pedr. Pa mor anghysurus, tybed fyddai hi wedi bod iddo dderbyn gweinidogaeth Iesu fel hyn?
* Ag yntau wedi derbyn gan Iesu, beth oedd y cyfarwyddyd?
* Beth am y gorchymyn hwn, o ran eich bywyd eich hunan? Sut mae mynd ati i rannu’r newydd da?
* O fwrw trem yn ôl i gychwyn ein taith, pa fath newid(iadau) tybed a fu, o ran eich bywyd, yn ystod y bererindod ysbrydol hon?

***Gwrandawer ar*** In Christ Alone, Chris Tomlin

<https://www.youtube.com/watch?v=E3ExMwj9Efw>

***Ennyd o fyfyrdod***

***Gweddi***

Pwy i’w ddilyn...

Athro?

Roeddet athro da

Llawn doethineb,

Cwmpawd moesol

Canllaw ar y daith.

Pwy i’w ddilyn...

Proffwyd?

Roeddet broffwyd yn wir

Yn dwyn gair Duw

Am gariad, cyfiawnder

A rhyddid, gogyfer â’r daith.

Pwy i’w ddilyn...

Cyfaill?

Roeddet, mae’n siwr, yn gyfaill

I wrthodedig a phechadur,

Gan borthi’r gwan

Ysgafnu’r baich gogyfer â’r daith.

Pwy i’w ddilyn...

Rhain oll,

Dim un ohonynt

Gan dy fod yn Waredwr byd -

Yn gyfuniad o’r cyfan

Ac yn fwy fyth, hyd yn oed

Wrth it gymryd y distadlaf

yn ein plith

A gwneud y mwyaf y gelli ohonom.

Pwy i’w ddilyn?

Iesu Grist

Ein Gwaredwr

I gylch dyddiol ein bywydau,

pan fo popeth yn heulwen,

byd a bywyd yn olau,

pan fo’n iau yn hwylus

ac ysgafn y baich.

Yn sydyn, fe ddeui

a chwalu pob hunan-foddhad.

I gylch dyddiol ein bywydau

pan fo cysur yn teyrnasu,

fflamau’r tân yn dawnsio

ond llygaid ynghau.

Bydd herio ein dibyniaeth.

Tarfu ar ein

gweddïau dyddiol,

calonnau gwylaidd,

dinoethi eneidiau.

Tarfu

Tarfu

Tarfu,

Pan fo gwan y ceyrydd,

gyda chri Angel

neu lef ddistaw, fain.

Tarfu

Tarfu

A ninnau’n newid,

a phopeth yn newid,

wrth i ti darfu.

*(John Birch 2010)*